Nes altura ki komemoradu datas hostórikus di Kabu Verdi sa parsi txeu polémikas di quiston sima independência, abertura dimokrátiku y símbulus di país.
Keli sta diskutidu ti na Assembleia Nacional.
Sigunda-fera di simana passado, sa diskutida sobre Memorial (statua) Amílkar Kabral, e diputadu di PAICV Nelson Centeio qui volta na papia na quiston di mudança di bandera y di hinu nacional na anus 90.
Quiston di bandera di Kabu Verdi volta labantadu na sesson parlamentar di 29 di Junhu. PAICV sa kritikaba Câmbra Municipal di Praia pamodi ês instala um merkadu provisóriu frenti di Memorial di Amílcar Cabral, quando diputadu Nelson Centeio ki ta konsidera ês midida mas un “fronta” pa símbulus nacional, sima dja fazedu quando ês troka bandera y hinu nacional”.
Intervenson di parlamentar passa sem riason, mas polémikas sobri símbulus nacional è ka nobidadi.
Kabu Verdi foi úniku di kes 5 Paísis Afrikanus di Língua Oficial português qui muda símbulus nacional. Kês mudança li kontici na dékada di 90, dipôs di abertura pulítika y di alterason di puder, kantu governu txiga, na 1991, ku Movimentu pa Dimokracia.
Antes di mudada, bandera di Kabu Verdi y di Guiné-Bissau ta parsebaba ku kumpanheru, mas ku alguns diferença” bandera kabu-verdianu tinha spiga di midju na volta di strela negra, nquantu bandera guinense tinha só strela di 5 ponta, símbulu di Partidu Afrikanu di Indipendencia di Guiné y Kabu Verdi (PAIGC) desdi 1956.
Na livru “Cabo Verde Os Bastidores da Independência, Érico Veríssimo, autor di bandera di 1975, konta mê kontactadu, poku dia antis di independência, pa João Pereira Silva pa concebi “armas” di país, qui dipôs ta serba inseridu na pavilhon di PAIGC. “ Ês dam divisas Unidadi, Trabadju y Prugressu y kês orientason debia ser lebadu n koncepson di “armas”. Pa alén di konchas qui sginifikaba vokason marítima di homi kabu-verdianu, staba spiga di midju – basi alimentar di Kabu Verdi; strela negra – Áfrika; roda dentada y livru, qui ta simbolizaba ideia di disenvolvimetnu y studu. Na parti superior staba inda picareta qui dipôs tradu.”
Fazedu projetu, Érico Veríssimo bai pa Bissau pa acerta finalizason ku Luís Cabral , y dipôs di kela, sai verson final di banderta. Na obra qui dja fladu, Veríssimo fla é “ absolutamente legítimu” qui primeru bandera di Repúblika di Kabu Verdi tinha sidu fetu riba di PAIGC, un bes qui era kel partidu qui conduzi luta pa independência.
Relason entri Kabu Verdi y Guiné-Bissau foi kompletamenti kortadu dipôs di golpe di 14 di Novembro di 1980 y só dipôs bem ristabelecedu, na nível diplomátiku, na 18 di junho di 1982, na prusiguimentu di um intervenson fetu pa Samora Machel, Prisidenti di Moçambique.
Humberto Cardoso, na livro “ O Partido Único em Cabo Verde: Um Assalto à Esperança, ta atxa ma Kabu Verdi , “sem qualquer iskrúpulu”, tinha símbulu nacional kriadu na quadru di projetu Unidadi. Hinu era kel mesmu pa kês doz país, bandera tinha un kuzinha di diferença. Lema adoptadu pa Guiné era “Unidadi-Luta-Progresso” y, pa Kabu Verdi “Unidadi-Trabadju-Progressu”.
“PAICV ka mexi na símbulus pamodi, na sê pressa di absorvi legadu Stóriku di PAIGC y di ligitima komu puder na Kabu Verdi,es sabia kal qui era valor dês na inkoncienti di indivíduos y qui persistência ta siguraba invokason primanenti di sê kondison di dirigentes stóriku di país. É kel mesmu razon qui dirigentes di Guiné Bissau ka tra C na PAIGC, apesar di raiba di sês ex-kumpanheru kabu-verdianus”, skrebi autor.
Kantu txiga multipartidarismu, MPD, qui dadu maioria qualifikadu na Parlamentu, skodji rinova símbulus.
Arquitectu Pedro Gregório foi vencedor di konkursu pa kriason di novu bandera. “Pa mi, bandera, hinu, armas, é simbulus di um povu oh di un nason. Ntom ka podi, nta atxa, ser konfundidu ku un otu povu ou otu nason. Foi rason principal pamodi nresolvi toma parti di konkursu”, si ki kriador di novu bandera konta pa Expresso das Ilhas.
Mudansa foi alvu di resistências, principalmente, mudansa di bandera, pa kês sectoris mas konservadoris qui era ti epoka “partidu Estado” .
Otus krítikas ta flaba ma mudança era só um forma di afirmason di MPD y tinha kumentáriu qui bandera mostraba un certu anti-afrikanismu, pamodi ês tra prutagunismu di koris típiku di bandera afrikanus, amarelu, burmedju y verde, y fika ku um visual igual di bandera di Union Europeia (EU).
“Tinha qui ka serba igual a di otus países” Pedro Gregório fla, “ apesar di nomi, Kabu Verdi, de verdi nu tem poku. Kuza ki tem txeu y tudu hora é azul, branku, di ondas, y isforsu qui é essencial pa fazi, sima ferru. Quenha qui tem ixpirencia di agricultura sabi qui antis di época di agu ta priparadu inxada, ku um parti di açu, usualmente burmedju, pamdo staba na lumi, qui dipôs ta batidu, pa da risistencia. N’passa ês mesmu ideia, qui é essencial pa risistencia di inxada”.
“Tem 2 ilimentu qui é essencial na Kabu Verdi; mar y céu, pur issu ki tem azul na bandera”, ripiti arquitetu, “ mas nda, nos nu é um povu di imigrason, pur issu mesmu nu sta abertu pa mundu y, pa mesmu razon, nu debi sta també abertu pa ricebi kês ki ta bem di tudu ladu. Pur issu ki strela fika em cirkulu, nihum pontu é ka mas importante ki kelotu tem pontus di konvergencia y pontus di ixpanson. Tem konotason, si nu kré bai mas longi, ku diskubertas y ku esfera armilar, ku nagevason, pamodi nos tanbé é um povu di marinheru.
Y kês 10 strela ta riprisenta 10 ilhas. Mas, sta na bandera otus ilimentus. Eh sta divididu na 3 parti principal superior, intermediu y inferior – 2 azul, di riba ku di baxu, y mas 3 faxa, na zona central – ku 2 branku y um burmedju. Faxa burmedju sta kumpanhadu pa 2 faxa branku, pamodi psikologikamenti y storikamenti nu ta considera kor branku komu kor di paz. Ntom é essencial pa fazi un isforsu pa disenvolvimentu di Kabu Verdi, mas é importante que ês isforsu ser kontroladu dentu di paz”.
Ta fladu ma banderas debi ser simples pa podi ser disenhadu, di mimória, pa un kriansa. “Ya qualquer kriansa podi desenha ês bandera. Bandera é um simbulu, y eh ka debi ser konfundidu ku nihum otu kuza”, finda Pedro Gregório.
ExpressoDasIlhas
kea_Latn kea_Latn scn_Latn kea_Latn por_Latn kea_Latn kea_Latn kea_Latn kea_Latn kea_Latn por_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn por_Latn